CELEX: 32021D0086
Language: sl
Date: 2021-01-22 00:00:00
Title: Izvedbeni sklep Sveta (EU) 2021/86 z dne 22. januarja 2021 o dovoljenju Republiki Litvi za uporabo posebnega ukrepa, ki odstopa od člena 287 Direktive 2006/112/ES o skupnem sistemu davka na dodano vrednost

28.1.2021   
               
               
                  SL
               
               
                  Uradni list Evropske unije
               
               
                  L 30/2
               
            
         IZVEDBENI SKLEP SVETA (EU) 2021/86
         z dne 22. januarja 2021
         o dovoljenju Republiki Litvi za uporabo posebnega ukrepa, ki odstopa od člena 287 Direktive 2006/112/ES o skupnem sistemu davka na dodano vrednost
         SVET EVROPSKE UNIJE JE –
         ob upoštevanju Pogodbe o delovanju Evropske unije,
         ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost (1) in zlasti prvega pododstavka člena 395(1) Direktive,
         ob upoštevanju predloga Evropske komisije,
         ob upoštevanju naslednjega:
         
                     (1)
                  
                  
                     Na podlagi člena 287 Direktive 2006/112/ES lahko Litva oprosti plačila davka na dodano vrednost (DDV) davčne zavezance, katerih letni promet ne presega protivrednosti zneska v nacionalni valuti v vrednosti 29 000 EUR po menjalnem tečaju na dan njenega pristopa k Uniji. Z Izvedbenim sklepom Sveta 2011/335/EU (2) je Litva dobila dovoljenje, da davčne zavezance, katerih letni promet ne presega 45 000 EUR v protivrednosti v nacionalni valuti po menjalnem tečaju na dan njenega pristopa k Uniji, oprosti plačila DDV do 31. decembra 2020.
                  
               
                     (2)
                  
                  
                     Z dopisom, ki ga je Komisija evidentirala 18. junija 2020, je Litva zaprosila za dovoljenje za nadaljnjo uporabo posebnega ukrepa odstopanja od člena 287 Direktive 2006/112/ES (v nadaljnjem besedilu: ukrep odstopanja), in sicer od 1. januarja 2021 do 31. decembra 2024, ter za zvišanje praga te oprostitve na 55 000 EUR (v nadaljnjem besedilu: zvišan prag). Do 31. decembra 2024 morajo države članice sprejeti in objaviti zakone in druge predpise, potrebne za uskladitev s členom 1 Direktive Sveta (EU) 2020/285 (3), ki določa enostavnejša pravila o DDV za mala podjetja in med drugim z učinkom od 1. januarja 2025 črta člen 287 Direktive 2006/112/ES.
                  
               
                     (3)
                  
                  
                     Na podlagi ukrepa odstopanja bodo davčni zavezanci, katerih letni promet znaša največ 55 000 EUR, oproščeni določenih ali vseh obveznosti v zvezi z DDV iz poglavij od 2 do 6 naslova XI Direktive Sveta 2006/112/ES.
                  
               
                     (4)
                  
                  
                     Višji prag v posebni ureditvi za mala podjetja, določeni v členih 281 do 294 Direktive 2006/112/ES, je ukrep poenostavitve, saj lahko znatno zmanjša obveznosti v zvezi z DDV za mala podjetja. Zahtevan zvišan prag je skladen s členom 284 Direktive 2006/112/ES.
                  
               
                     (5)
                  
                  
                     Komisija je v skladu z drugim pododstavkom člena 395(2) Direktive 2006/112/ES z dopisoma z dne 10. in 11. avgusta 2020 zahtevo Litve posredovala drugim državam članicam. Z dopisom z dne 12. avgusta 2020 je Komisija uradno obvestila Litvo, da ima vse informacije, ki jih potrebuje za presojo zahteve.
                  
               
                     (6)
                  
                  
                     Ukrep odstopanja je za davčne zavezance neobvezen, saj bodo imeli še vedno možnost, da se odločijo za splošno ureditev DDV v skladu s členom 290 Direktive 2006/112/ES.
                  
               
                     (7)
                  
                  
                     Glede na informacije, ki jih je predložila Litva, bo imel ukrep odstopanja le zanemarljiv učinek na skupni znesek davčnih prihodkov v fazi končne potrošnje.
                  
               
                     (8)
                  
                  
                     Ukrep odstopanja ne bo imel negativnega učinka na lastna sredstva Unije, pridobljena iz naslova DDV, ker bo Litva izračunala nadomestilo v skladu s členom 6 Uredbe Sveta (EGS, Euratom) št. 1553/89 (4).
                  
               
                     (9)
                  
                  
                     Glede na to, da se pričakuje, da bo zvišan prag zmanjšal obveznosti v zvezi z DDV ter s tem stroške izpolnjevanja obveznosti za mala podjetja in upravno breme za davčne organe, ter glede na to, da je učinek na skupne prihodke iz DDV zanemarljiv, bi bilo treba Litvi dovoliti nadaljnjo uporabo ukrepa odstopanja.
                  
               
                     (10)
                  
                  
                     Dovoljenje za uporabo ukrepa odstopanja bi moralo biti časovno omejeno. Rok bi moral zadostovati za oceno učinkovitosti in ustreznosti zvišanega praga. Poleg tega morajo države članice v skladu z Direktivo (EU) 2020/285 do 31. decembra 2024 sprejeti in objaviti zakone in druge predpise, potrebne za uskladitev s členom 1 navedene direktive, in navedene predpise uporabljati od 1. januarja 2025. Zato bi bilo primerno Litvi dovoliti, da uporablja ukrep odstopanja za dodatno omejeno obdobje do 31. decembra 2024.
                  
               
                     (11)
                  
                  
                     Zaradi težav, ki jih je povzročila pandemija COVID-19, je postopek podaljšanja ukrepa odstopanja trajal dlje, kot je bilo predvideno, in se ni zaključil do 31. decembra 2020. V primeru, da se ta sklep ne bi uporabljal retroaktivno, bi mala podjetja utrpela gospodarske izgube. Zato je primerno, da se ta sklep uporablja retroaktivno od 1. januarja 2021, da se zagotovi pravna kontinuiteta ukrepa odstopanja –
                  
               SPREJEL NASLEDNJI SKLEP:
         
            Člen 1
            Z odstopanjem od člena 287 Direktive 2006/112/ES se Republiki Litvi dovoli oprostitev plačila davka na dodano vrednost za davčne zavezance, katerih letni promet ne presega 55 000 EUR.
         
         
            Člen 2
            Ta sklep začne učinkovati z dnem uradne obvestitve.
            Uporablja se od 1. januarja 2021 do 31. decembra 2024.
         
         
            Člen 3
            Ta sklep je naslovljen na Republiko Litvo.
         
         
            V Bruslju, 22. januarja 2021
            
               
                  Za Svet
               
               
                  Predsednica
               
               A. P. ZACARIAS
            
         
         
            (1)  UL L 347, 11.12.2006, str. 1.
         
            (2)  Izvedbeni sklep Sveta 2011/335/EU z dne 30. maja 2011 o dovoljenju Republiki Litvi za uporabo ukrepa, ki odstopa od člena 287 Direktive 2006/112/ES o skupnem sistemu davka na dodano vrednost (UL L 150, 9.6.2011, str. 6).
         
            (3)  Direktiva Sveta (EU) 2020/285 z dne 18. februarja 2020 o spremembi Direktive 2006/112/ES o skupnem sistemu davka na dodano vrednost glede posebne ureditve za mala podjetja in Uredbe (EU) št. 904/2010 glede upravnega sodelovanja in izmenjave informacij za namene spremljanja pravilne uporabe posebne ureditve za mala podjetja (UL L 62, 2.3.2020, str. 13).
         
            (4)  Uredba Sveta (EGS, Euratom) št. 1553/89 z dne 29. maja 1989 o dokončni enotni ureditvi zbiranja lastnih sredstev, pridobljenih iz davka na dodano vrednost (UL L 155, 7.6.1989, str. 9).